Ses mans sterf toe voertuigband bars | Maroela Media
Die toneel waar 'n bakkie in Verena, Mpumalanga omgeslaan het. Foto: Verskaf
Talle mense het reeds hierdie langnaweek op die land se paaie gesterf, insluitend ses mans wat dood is nadat 'n bussie Vrydagmiddag tussen Vosburg en Carnarvon in die Noord-Kaap omgeslaan het.
Kapt. Olebogeng Tawana, woordvoerder van die polisie, het gesê die ongeluk het omstreeks 17:45 op die R384 gebeur. "Ons voorlopige ondersoek dui daarop dat 'n band van die kombi waarin die mans gery het gebars het. Dit het veroorsaak dat die bestuurder beheer oor die voertuig verloor en die kombi het omgeslaan," het Tawana gesê.
Die ongelukstoneel naby Delmas, Mpumalanga. Foto: ER24
Die bestuurder en vyf passasiers is op die toneel deur noodpersoneel dood verklaar. Nog vier passasiers is met ernstige beserings na 'n hospitaal gehaas.
"Die identiteit van die oorledenes en die beseerdes word weerhou totdat hul naasbestaandes ingelig is," het Tawana gesê.
Tien mense het Saterdagoggend gesterf in twee aparte ongelukke in Mpumalanga, onderskeidelik naby Delmas en in die Verena-omgewing. In nóg 'n ongeluk is 'n man dood en 'n vrou en kleuter kritiek beseer tydens 'n trompop botsing Vrydagaand op die R24 naby die Krugersdorp-natuurreservaat.
Die ongelukstoneel op die N3 in Durban. Foto: Netcare 911
In Bedfordview in Ekurhuleni is 'n man dood en drie ander mense beseer toe 'n voertuig Saterdagoggend by 'n wal in Kloofweg afgerol het, het Russel Meiring, woordvoerder van ER24, gesê.
Volgens Nick Dollman, woordvoerder van Netcare 911, is agt mense in KwaZulu-Natal beseer toe digte mis veroorsaak het dat drie voertuie op die N3 in Durban gebots het.
"Aangesien die paaie oor die langnaweek heeltyd besig sal wees, word motoriste aangeraai om hul volgafstand te vergroot, gereeld stil te hou om te rus en te alle tye hul voertuie se hoofligte aan te skakel om hulself meer sigbaar op die pad te maak," het Dollman gesê.
Dit gebeur as bestuurder te lang afstande in kort tye wil aflê.
Juis twee weke gelede het my kombi se band gebars teen 65 mpu. Kombi het nie eens skeef getrek, en baie veilig gestop. Wat kon hier gebeur het?
Toe 5 mynwerkers onlangs in 'n myn in Carltonville gesterf het het die minister van mineraal en energie dadelik "ingegryp" om die sterftes in myne te stop.'n Mooi gebaar. In 2 dae is minstens 17 mense dood op ons paaie.Dis meer as 3 maal soveel sterftes as in die Carltonville myn geval.WAAR is die minister van vervoer nou?Sover is hy doodstil.WAAROM gryp hy nie in nie??Ons land se paaie het 'n slagveld geword agv te veel onbevoegde bestuurders wat die padwette links en regs oortee en heeltemal verontagsaam EN niks oorkom nie.En hier sluit dit ALLE rasgroepe in!Arto se punte… Lees meer »
Ons is gistermiddag verby die ongelukstoneel naby Vosburg in die Kaap waar die bussie se band gebars het. Die wrak het nog net so in die veld gestaan en dit was duidelik dat daar lewensverlies moes gewees het. Die merke op die pad wys ook dat die bestuurder desperaat probeer het om beheer oor die voertuig te hou. Weereens beklemtoon dit die absolute noodsaaklikheid van bande nagaan voor 'n lang reis. Simpatie met die mense se families.
My motor se nuwe band het op +-30Km gebars. Dit was die linkerband band agter. My motor het soos 'n passer se punt wat ingesteek was na links geswaai. Enige pogings om die motor te beheer met die voorwiele was nutteloos. Ek kan net dink wat gaan gebeur op 60 Km en op. Weereens, nie "re threaded", nuwe band, goeie Handelsmerk. Ek het 'n gevoel daar is substandaard bande op die mark, vervalsings wat verkoop word as Goeie Handelsname???